### Beslutning

Christoffer Johnsen (V) og Keld Mathiasen (Kalundborg-listen) anbefaler.

Ziggy Klausen (O) Berit Nissen (F) og Rasmus Brandt (Frit Borgerligt Fællesskab) tager forbehold.

### Sagsfremstilling

## Resume og sagens baggrund

Økonomiudvalget besluttede den 22. januar at stille lokaler til rådighed i [adresse] 26. til brug for et ungehus. Støtteforeningen for Ungemiljøet i Kalundborg har efterfølgende spurgt til muligheden for en vederlagsfri overtagelse af ejendommen. I denne sag redegøres for hvordan rammerne kunne være, og kommunalbestyrelsen skal tage stilling til om administrationen skal arbejde videre med henblik på en mulig overdragelse. Hvis det besluttes, vil der blive fremlagt en overdragelsesaftale til politisk godkendelse på et senere tidspunkt.

## Indstillinger

Direktøren indstiller, at det besluttes hvorvidt administrationen skal arbejde videre med en overdragelse af ejendommen [adresse] i Kalundborg, herunder udarbejdelse af de nødvendige overdragelsesdokumenter.

## Behandling

Teknik- og Miljøudvalget, Økonomiudvalget,  Kommunalbestyrelsen.

## Sagsfremstilling

Efter den politiske beslutning om at stille de to øverste etager i ejendommen [adresse] er der blevet etableret en Støtteforening for Ungemiljøet i Kalundborg. Foreningen er en almennyttig forening med det formål at fremme og understøtte udviklingen af et ungehus for de 16-30 årige i Kalundborg. Foreningens vedtægter vedlægges som bilag.

Foreningen har kontaktet kommunen og spurgt om det er muligt for foreningen at overtage ejendommen [adresse] De har oplyst, at baggrunden for ønsket er, at det giver bedre muligheder for at søge tilskud hos diverse fonde til drift, renovering, istandsættelsen mv.

Udover istandsættelsen af de etager som foreningen ved den tidligere politiske beslutning fik brugsret til, vil en overdragelse af ejendomme betyde, at foreningen også vil kunne søge midler til renovering og forbedring af den resterende del af ejendommen.

Administrationen har afdækket de juridiske muligheder for en sådan overdragelse og vurderer at det er muligt indenfor kommunalfuldmagtens rammer.

En eventuel overdragelse foreslås blandt andet betinget af en vederlagsfri tilbageskødningsret i følgende tilfælde:

* Hvis Foreningen ønsker at videresælge eller fremleje til tredjemand.
* Hvis Foreningen nedlægges/ophører.
* Hvis Foreningens nuværende formål ændres og det nye formål ikke kan godkendes.
* Hvis Ejendommen anvendes til andet end foreningens formål tilsiger

Derudover skal det sikres, at de nuværende brugere fortsat skal kunne anvende ejendommen.

## Økonomiske konsekvenser

De bevillingsmæssige konsekvenser afhænger af den endelige beslutning og vil blive fremlagt i forbindelse med en eventuel overdragelsessag.